KIRJALLINEN KYSYMYS E-1811/01 esittäjä(t): Luis Berenguer Fuster (PSE) komissiolle. Sähkön sisämarkkinat ja kilpailu.



Virallinen lehti nro 115 E , 16/05/2002 s. 0013 - 0014



KIRJALLINEN KYSYMYS E-1811/01 esittäjä(t): Luis Berenguer Fuster (PSE) komissiolle (19. kesäkuuta 2001) Aihe: Sähkön sisämarkkinat ja kilpailu Espanjan hallitus ilmoitti äskettäin vapauttaneensa sähköalan sääntelystä jopa ennen kuin määräykset edellyttävät. Tieto ei kuitenkaan pidä paikkaansa. Sähköntuottajat ovat edelleen samoja kuin oligopolin vallitessa. Myöskään jakelussa ei ole merkkiäkään kilpailusta, koska markkinat ovat muuttuneet vain 1,5 prosenttia aikaisemmasta. Kaiken lisäksi espanjalaiset sähköyhtiöt saavat runsaat korvaukset vapaaseen kilpailuun siirtymisen aiheuttamista kustannuksista. Nämä kustannukset, jotka tulevat kuluttajien maksettaviksi kuukausimaksuissa, on laskettu perustuen aluksi aktiivapuolen arvostuksiin, joita markkinat myöhemmin pyysivät korjaamaan huomattavasti. Äskettäisessä esiintymisessään talous- ja raha-asioiden valiokunnassa komission jäsen Monti muutti alkuperäistä Espanjan hallituksen toiminnan vastaista kantaansa vedoten siihen, että markkinoille tulee julkisella pääomalla rahoitettuja ulkomaisia yrityksiä, ja osoitti näin ymmärtävänsä Espanjan hallitusta. Millaiset kilpailuvaikutukset tällä päätöksellä on valtion osakkeilla käytävässä kaupassa niille yrityksille, jotka haluavat ostaa toisen yrityksen osakkeita? Jos valtion tukien saaminen on syy siihen, että ranskalaisia, saksalaisia tai portugalilaisia yrityksiä kielletään osallistumasta muihin eurooppalaisiin yrityksiin, voitaisiinko suhtautua samalla tavalla Espanjan sähköyhtiöiden saamiin korvauksiin, joilla katetaan kilpailuun siirtymisen kustannuksia? Eivätkö jotkut muut toimet olisi tehokkaampia sähköalan sääntelyn vapauttamisen nopeuttamiseksi kuin ne, joita Espanjan hallitus on hyväksynyt ja jotka estävät sisämarkkinoiden toteutumisen? Mario Montin komission puolesta antama vastaus (11. lokakuuta 2001) Euroopan yhteisön perustamissopimuksen 295 artiklan (entisen 222 artiklan) mukaisesti komissio ei ota kantaa yritysten julkiseen tai yksityiseen luonteeseen. Näin ollen yrityksen julkista luonnetta ei pidetä merkityksellisenä kilpailusääntöjen osalta silloin, kun yritys päättää hankkia omistukseensa toisen yrityksen. Euroopan yhteisön perustamissopimuksessa ja Euroopan yhteisön perustamissopimuksen 88 artiklan (ent. 93 artiklan) soveltamista koskevista yksityiskohtaisista säännöistä 22. maaliskuuta 1999 annetussa neuvoston asetuksessa (EY) N:o 659/1999(1) säädetään tarkoin jäsenvaltioiden velvollisuuksista ja komission valtuuksista valtiontukien osalta. Kyseisissä säännöksissä ei ole mainintaa siitä, että jokin jäsenvaltio voisi estää toisen jäsenvaltion julkisia yrityksiä hankkimasta osuuksia sen alueella sijaitsevista yrityksistä sen nojalla, että kyseiset yritykset olisivat saaneet yhteisön perustamissopimuksen 87 artiklan (ent. 92 artiklan) ensimmäisessä kohdassa tarkoitettua valtiontukea. Näin ollen parlamentin jäsenen esittämään kysymykseen ei liity juridista ongelmaa. Vastauksena parlamentin jäsenen kolmanteen kysymykseen komissio viittaa 20. kesäkuuta 2001 antamaansa lehdistötiedotteeseen(2), jossa todetaan, että samaisena päivänä pidetyssä kokouksessa komissio oli toistanut, että on tarpeen, että ministerineuvosto ja parlamentti nopeasti hyväksyvät sen maaliskuussa 2001 tekemät, yhteisön energiamarkkinoiden täydellistä avaamista koskevat ehdotukset. Samassa yhteydessä komissio myös korosti päättäneensä taata Euroopan yhteisön perustamissopimuksen kilpailua koskevien säännösten tulevan kokonaisuudessaan sovellettaviksi energiasektorilla. (1) EYVL L 83, 27.3.1999. (2) IP/01/872.